Gwrthdaro Iran ac Israel (2024)

Yn 2024, wedi 19 mlynedd o ryfela trwy ddirprwy, ffrwydrodd tensiynau rhwng Iran ac Israel mewn dau gyfnod, gan weld ymosodiadau uniongyrchol a brwydro agored am y tro cyntaf rhwng y ddwy wlad. Sbardunwyd y gwrthdaro gan gyrch Israel ar gonswliaeth Iran yn Syria ar 1 Ebrill, gan ladd sawl uwch-swyddog o Gorfflu'r Gwarchodlu Chwyldroadol Islamaidd (IRGC). Ar 13 a 14 Ebrill, lansiodd Iran—gyda chefnogaeth ei "Hechel y Gwrthsafiad": Hezbollah yn Libanus, yr Hwthïaid yn Iemen, a'r Gwrthsafiad Islamaidd yn Irac—hwrdd o ddronau, rocedi a thaflegrau i dalu'r pwyth yn ôl, gan dargedu canolfannau a meysydd awyr Lluoedd Amddiffyn Israel (IDF). Fodd bynnag, ataliwyd bron pob un o'r taflegrau gan Israel a'i chynghreiriaid, ac ymatebodd Israel gyda chyrchoedd awyr cyfyngedig ar Iran a Syria ar 19 Ebrill. Aildaniwyd y gwrthdaro ar 31 Gorffennaf, pan laddwyd Ismail Haniyeh, arweinydd gwleidyddol Hamas, yn Tehran, prifddinas Iran. Addawodd Iran ddial, ac er gwaethaf rhybuddion yr Unol Daleithiau, lansiwyd taflegrau balistig yn erbyn Israel ar 1 Hydref. Ymatebodd Israel eto gyda chyrchoedd awyr yn erbyn Iran ar 26 Hydref. Nodai'r gwrthdaro ysbeidiol hwn drobwynt yn yr elyniaeth rhwng y ddwy wlad, a fyddai'n gwaethygu eto ar ffurf rhyfeloedd difrifol, y Rhyfel Deuddeng Niwrnod ym Mehefin 2025 a rhyfel Israel ac Unol Daleithiau America yn erbyn Iran yn 2026.